सय गोल र वीरगन्जको पहिलो जित
नेपाल सुपर लिगको बुधबारको खेल धेरै अर्थमा विशेष रह्यो । समस्या के मात्र भने खेलका क्रममा उत्पन्न विवादले त्यसलाई ओझेलमा पार्ने काम गर्‍यो । यो खेलका दुई ठूला विशेषता रहे । पहिलो विशेषता रह्यो, वीरगन्ज युनाइटेड प्रतियोगितामा आफ्नो पहिलो जित निकाल्न सफल भयो ।
काठमाडौँ — नेपाल सुपर लिगको बुधबारको खेल धेरै अर्थमा विशेष रह्यो । समस्या के मात्र भने खेलका क्रममा उत्पन्न विवादले त्यसलाई ओझेलमा पार्ने काम गर्‍यो । यो खेलका दुई ठूला विशेषता रहे । पहिलो विशेषता रह्यो, वीरगन्ज युनाइटेड प्रतियोगितामा आफ्नो पहिलो जित निकाल्न सफल भयो ।दशरथ रंगशालामा बुधबार स्पोर्टिङ इलामविरुद्ध भएको खेलमा गोल गरेपछि वीरगन्ज युनाइटेडका खेलाडी । तस्बिर : हेमन्त श्रेष्ठ/कान्तिपुरत्यो जित स्पोर्टिङ इलामविरुद्ध थियो । यसै संस्करणबाट डेब्यु गरेको वीरगन्जले आफ्नो पाँचौं खेलमा पहिलो जित आत्मसात् गरेको हो । दोस्रो विशेषता, स्पोर्टिङ इलामका आशिष चापागाईंले गरेको पहिलो गोल रह्यो । यो १५ औं मिनेटमा निस्किएको गोल थियो । त्यो एनएसएल इतिहासका लागि सय गोलका रूपमा दर्ज भयो । त्यसैले पछिसम्म पनि आशिषको नाम र गोललाई सम्झिने छ । वर्ष ०७८ सालको पहिलो संस्करणयता समग्रमा ४८ औं खेलमा निस्केको सय गोल साबित भयो । आशिषको यो गोलले इलामलाई जित दिलाउन सकेन । वीरगन्जले एक गोलले पछाडि रहेको स्थिति उल्टाउन दुई गोल फर्कायो । पहिलो हाफकै ३३ औं मिनेटमा भीषण गुरुङले बराबरी गोल फर्काए अनि दोस्रो हाफको इन्ज्युरी समयको सातौं मिनेटमा विलियम ओपोकुले पेनाल्टीबाट निर्णायक गोल गरेका थिए । स्वाभाविक रूपमा यो जितले वीरगन्ज टिममा आशा र उत्साह दुवै फर्केको छ । ‘आखिरमा जित हात पर्‍यो,’ वीरगन्जका प्रशिक्षक सनोज श्रेष्ठले भने, ‘यसले हाम्रो अर्को चरण पुग्ने सम्भावनालाई जीवन्त बनाएको छ । अंकतालिकामा अगाडि रहेका टिमबीच खासै अंक फरक छैन । त्यसैले हाम्रो सम्भावना कायम छ ।’ वीरगन्जले यो जितसँगै अन्तिम स्थान छाडेको छ । टोलीको ५ खेलबाट ५ अंक भएको छ । यो शीर्ष चारसँगै तीन अंककै दूरीमात्र हो । हारले इलाम भने ६ खेलबाट चार अंकमा सीमित रह्यो । यो टोलीको पाँचौं हार हो । ‘अर्को चरण पुग्ने हाम्रो सम्भावना समाप्तजस्तै भएको छ,’ इलामका प्रशिक्षक मेघराज केसीले भने, ‘यो खेलको कथा पनि उही रह्यो, हामीले राम्रो त खेल्यौं । आक्रमण पनि भए तर गोल भने निस्कन सकेन ।’प्रशिक्षक केसीले पूरा प्रतियोगितामै आफ्नो टिमले बढी आक्रमण बुनेको दाबी गरे । तर, ती निर्णायक भने हुन सकेनन् । ‘हामीले गरेको एकपछि अर्को आक्रमणमध्ये १० प्रतिशत मात्रै गोलमा परिणत भएको भए हाम्रो स्थिति बेग्लै हुन्थ्यो ।’ बुधबार खेलको अन्त्य भने सुखद रहेन । स्थिति तनावपूर्ण रह्यो । झन्डै हात हालाहालकै स्थिति देखियो । वीरगन्जले खेलको अन्त्यमा पाएको पेनाल्टीमा इलामका खेलाडीको चर्को गुनासो थियो, त्यसैले उनीहरू आक्रामक भएर प्रस्तुत भएका थिए । रेफ्री थिए, कविन व्यञ्जनकार ।पूरा घटनाक्रमलाई लिएर प्रशिक्षक केसीले निकै जिम्मेवारीपूर्ण उत्तर फर्काए । यसले पनि देखाउँछ नेपाली फुटबलमा उनी जत्तिको अनुभवी प्रशिक्षक चाहिन्छ भनेर । केसी आफ्ना खेलाडी जस्तै आक्रामक भएर प्रस्तुत भएनन् । बरू संयमित हुँदै कूटनीतिक पारामा जवाफ दिए, ‘नेपाली फुटबल स्तरअनुसार रेफ्री ठीकै छन् । रेफ्री र खेलाडी दुवै हाम्रै हुन् । हाम्रो फुटबलको स्तर छैन भने रेफ्रीको स्तर पनि छैन ।’ वीरगन्जका प्रशिक्षक श्रेष्ठले भने रेफ्रीको निर्णय सन्तुलित रहेको बताए । सम्भवतः खेलको अन्त्यतिर इलामका सुरज बस्नेतले बल ह्यान्ड गरेका कारणले रेफ्रीले पेनाल्टीको निर्णय दिएका थिए । वीरगन्जका सुनील खड्कालाई बल प्रहार गर्ने अवसरबाट पनि सुरजले लडेर छेकेको देखिन्छ । त्यसैक्रममा सुरजले बल हातले छोएको देखिन्छ । खेल सकिएलगत्तै रेफ्री व्यञ्जनकारले इलामका गोलरक्षक तथा कप्तान विकेश कुथुलाई रातो कार्ड देखाएका थिए । इलामका गोलकिपर प्रशिक्षक उज्ज्वल मानन्धरले पनि दोहोरो पहेँलो कार्डसँगै रातो कार्ड पाएका थिए । 